தாய் கிழவி

தாய் கிழவி 2026-ஆம் ஆண்டில் வெளிவந்த தமிழ் திரைப்படம். உசிலம்பட்டி கிராமத்தில் உள்ள காடுபட்டியில் வாழும் 75 வயது மூதாட்டி மற்றும் அவரது குடும்பத்தைச் சுற்று கதை அமைந்துள்ளது. இப்படம் பிப்ரவரி 27, 2026 அன்று வெளியானது.

கதைச் சுருக்கம்
மதுரை மாவட்டம் விக்கிரமங்கலம் என்னும் சிறு கிராமத்தில் பவுனுத்தாயி என்னும் எழுபது வயது மூதாட்டி (ராதிகா) வாழ்கிறார். வறட்சியும் விவசாயச் சிக்கல்களும் சூழ்ந்த அந்த கிராமத்தில், பவுனுத்தாயி தன் சொந்த முயற்சியால் வட்டித் தொழில் செய்து வாழ்கிறார். கணவனை இழந்த நிலையில் தன்னம்பிக்கையோடு வாழும் அவர், ஊர் மக்களுக்கு கடன் வழங்கி, அதை உறுதியான முறையில் திரட்டுகிறார். யாரையும் மதிக்காத அதிகார மனப்பான்மையும், கூர்மையான வாய்மொழியும் அவரை கிராம மக்களுக்கு அச்சத்தின் உருவாகவே காட்டுகிறது.

பவுனுத்தாயிக்கு நான்கு பிள்ளைகள் — மூன்று மகன்களும் ஒரு மகளும். சொத்தைப் பிரித்துக் கொடுக்க மறுக்கும் அவரது ஆதிக்க மனோபாவத்தால் மகன்கள் மூவரும் — சிங்கம்புலி, அருள்தாஸ், பாலசரவணன் — அவருடன் முரண்பட்டுத் தனித்தனியே வேற்றிடங்களில் குடியேறியுள்ளனர். கணவரை விட்டுப் பிரிந்து வந்த மகள் (ரேச்சல் ரெபேக்கா) மட்டுமே தாயோடு வாழ்ந்துகொண்டிருக்கிறார். ஊர் மக்களோ, உரியவர்களோ — அனைவரும் பவுனுத்தாயின் இறுதிக் காலத்தை மனத்துள் எதிர்பார்த்து நாள் கணக்கிடுகின்றனர்.

அப்படிப்பட்ட சூழலில் திடீரென பவுனுத்தாயி பக்கவாதத்தால் தாக்கப்பட்டு நினைவற்ற நிலையில் விழுகிறார். இதை அறிந்த கிராம மக்கள் ஆனந்தமடைகின்றனர். வெளியூர்களில் வாழ்ந்த மூன்று மகன்களும் அழைக்கப்படுகின்றனர். ஆனால் அவர்கள் வருகை தாய்ப்பற்றினால் அல்ல — தாய் தன் வாழ்நாளில் திரட்டிய நூற்று அறுபது சவரன் தங்க நகைகள் இருப்பதாகத் தெரியவந்த செய்தியே அவர்களை இழுக்கிறது.

அந்தச் சொத்தை பெற வேண்டுமெனில் தாய் உயிரோடு திரும்பி வர வேண்டும் என்ற எண்ணத்தில், மகன்கள் தம் கையிலிருந்தவற்றை விற்றும் கடன்பட்டும் பணம் திரட்டி, தாயை தனியார் மருத்துவமனையில் அனுமதிக்கின்றனர். நினைவற்ற நிலையிலும் பவுனுத்தாயி ஒரு விரலை மட்டும் அசைத்து ஏதோ ஒரு செய்தியை உணர்த்த முனைகிறார். அந்தச் சைகையில் என்ன மறைந்திருக்கிறது என்று யாருக்கும் புரியவில்லை. அந்த செய்கைகளை புரிந்துகொள்ள மகன்களின் நண்பராக பென்னி குவிக் வருகிறார்.

பவுனுத்தாயி பிழைத்தாரா என்பதும், அந்தச் சைகையில் மறைந்திருக்கும் ரகசியம் என்னவென்பதும், அது மகன்களின் வாழ்வில் ஏற்படுத்தும் திருப்பங்களும் கதையின் மீதி பகுதியாக விரிகின்றன.

நடிகர்கள்
 ராதிகா சரத்குமார் - பவுனுதாயி
 ரேச்சல் ரெபேக்கா
 சிங்கம் புலி 
 அருள்தாஸ்
 பாலசரவணன்
 முனீஷ்காந்த் ராமதாஸ் - பென்னி குவிக்
 இளவரசு

விமர்சனங்கள்
இந்து தமிழ் திசை வலைதளத்தில் வந்த விமர்சனத்தில், "பெண்களுக்கான சொத்துரிமை, பெண் கல்வி, பெண் சுதந்திரம் போன்ற விஷயங்களை வலிந்து திணிக்காமல், குடும்பத்துடன் அமர்ந்து கலகலப்பாக சிரிக்கவும், சிந்தித்து ரசிக்கவும் வைக்கிறது ‘தாய் கிழவி’" என்று எழுதினர்.

ஆனந்த விகடன் வலைதளத்தில் வந்த விமர்சனத்தில், "ஆங்காங்கே தலைகாட்டும் குறைகளைச் சுருக்குப் பையில் போட்டுவிட்டு, சுவாரஸ்யமான கதாபாத்திரங்கள், கச்சிதமான நடிகர்கள் தேர்வு, ரகளையான காமெடிகள் போன்றவற்றால் கலகல கல்லாவைக் கட்டியிருக்கிறார் இந்தத் 'தாய் கிழவி'!" என்று எழுதினர். 

தினமணி நாளிதழுக்காக சிவசங்கர் எழுதிய விமர்சனத்தில், "தாய் கிழவியை சாதாரணமாக பீல் குட் வகைக்களுள் அடக்க முடியவில்லை. இறுதியில் பேசிய விஷயங்கள் அசாதரணமாக, ‘தாய் கிழவி’கள் யார்? என்பதைச் சொல்கிறது. இன்றைய பெண்கள் தங்களின் சுதந்திரமாக எதை நினைக்க வேண்டும் என அழுத்தமாக பதியும்படி மொத்த கதையும் அமைத்திருப்பது பெரிய பலம். படித்த, உலகம் தெரியும் என நம்பிக்கொண்டிருக்கும் பலருக்கும், தாய் கிழவி மூலம் கவனமான பதில் ஒன்றை இயக்குநர் சொல்லியிருக்கிறார்" என்று எழுதி  மதிப்பீடுகளை வழங்கினார்.

வெளியீடு
படத்தின் இணைய பாய்ம உரிமையை ஜியோ ஹாட் ஸ்டார் பெற்றுள்ளது. 

மேற்கோள்கள்

வெளியிணைப்புகள்

பகுப்பு:ராதிகா நடித்த திரைப்படங்கள்
பகுப்பு:அறிமுக இயக்குநர் திரைப்படங்கள்
பகுப்பு:2026 தமிழ்த் திரைப்படங்கள்